**Referat fra ordinær generalforsamling – Haveforeningen Mosvig**

**Søndag d. 16. april kl.13.00**

**Kvarterhuset, Junghansvej 121**

*Fremmødte medlemmer: 21*

*Stemmeberettigede deltagere på generalforsamlingen: 21*

**1. Velkomst** v. Pernille Kongstedt, Formand

Formanden bød velkommen til generalforsamlingen og takkede medlemmerne for det flotte fremmøde.

**2. Valg af dirigent**

Bestyrelsen foreslog Tine Roos, der blev valgt.

Indkaldelse til generalforsamling er udsendt til medlemmerne pr. mail d. 17. marts 2023 og udleveret i postkasserne til medlemmer, der får fysisk post, d. 18. marts 2023. Generalforsamlingen er dermed lovligt indkaldt og er beslutningsdygtig.

**3. Valg af referent/stemmetællere**

Der blev udleveret stemmesedler til de 21 fremmødte, stemmeberettigede medlemmer til afvikling af evt. skriftlig afstemning.

Freja Hedegaard Sentongo og Helle Dal blev valgt til stemmetællere

Tine Roos blev valgt til referent.

**4.** **Formandens beretning** for perioden november 2022 – april 2023, v. Pernille

Formanden takkede for fremmødet både på generalforsamlingen og til bl.a. flaghejsning og den gode stemning til de fælles arrangementer.

Formanden har været valgt i ca. et halvt år og der har været rigtig meget spændende at se til, herunder også større projekter som f.eks. hækprojektet, der har fyldt meget i og haverne imellem. Det er gået rigtig godt og der mangler nu kun fire haver før projektet er helt færdigt, det er godt gået.

I fht. genetablering af havegangen, så er det også en af de indsatser, der fylder i foreningen. Der er tidligere indgået aftale med Kolding kommune om en fordeling af forpligtigelserne hvor haveforeningen forestår udskiftning af hækkene og at Kolding Kommune derefter vil rappe havegangen af og køre nyt grus på. Bestyrelsen arbejder for at fastholde denne aftale. Pga. den udskiftning og den uro der tidligere har været i foreningen og bestyrelsen, har samarbejdet med Kolding Kommune været udfordret. Kolding Kommune oplever rigtig mange henvendelser om stort og småt og har på den baggrund sendt et stærkt signal med et ønske om at se en mere stabil bestyrelse og drift før samarbejdet omkring bl.a. havegangen afklares yderligere. Derfor en kraftig opfordring til at bakke op om en stabil bestyrelse og drift – og at henvendelserne til Kolding Kommune om stort og småt neddrosles og at medlemmerne i stedet går i dialog med bestyrelsen.

I forhold til vand-projektet, så spares der løbende op og det fortsættes der med på samme niveau som hidtil så alle kan være med i forhold til omkostningsniveauet. Men det er et komplekst projekt at få afklaret så en opfordring til at der er opbakning til bestyrelsen om at fortsætte dialogen med Kolding Kommune på en konstruktiv måde. Der er behov for at se på vandforbruget, så medlemmerne opfordres til at overveje hvordan man bedst kan samle vand op, spare på vandet, vande på optimale tidspunkter mv. Det vil være et fokus i bestyrelsen i sæsonen så vi undgår at skulle sætte priserne op. Hvis medlemmerne mangler vandnøgler, adgangschip mv. så henvend jer gerne til bestyrelsen. På generalforsamlingen var der god debat og en række spørgsmål omkring vand, afregninger mv. Bestyrelsen fortsætter dialogen med Kolding Kommune for at få en afklaring på en afklaring.

Fremadrettet skal der ved de haver, der ikke modtager digital post fra haveforeningen, være opsat en postkasse så bestyrelsen kan aflevere relevant materiale der frem for at skulle køre rundt i Kolding.

Bestyrelsen opfordrer til at rydde op efter sig både i egne haver, på fællesarealer og på stien – og hvis medlemmer oplever udefrakommende smider affald eller at hunde efterlader – så grib gerne ind og bed gæsterne om at rydde op efter sig. Måske kunne det give mening at hænge hundeposer op forskellige steder ned ad stien?

Bestyrelsen har et ønske om en ”vedligeholdelsesmand” til at se efter fællesarealer og fællestoilettet (fejl er udbedret og alt skulle fungere nu). Hvis den bliver holdt vil det være en god ramme for fælles arbejdsdage og andre sociale arrangementer.

I forhold til renovation, så tømmes de forskellige skraldespande hver 14. dag – men det er IKKE til storskrald, det er medlemmerne nødt til selv at få kørt væk. Der er mulighed for at tilføje storskrald senere, men det er ikke en mulighed pt. Spørg gerne en nabo eller andre i området hvis du har brug for hjælp.

Rotter. Det er desværre en udfordring i foreningen, som alle gerne vil til livs. Tjek haverne igennem om der er ”rottehoteller” eller ”rottebuffeter” så vi kan komme rotterne til livs. 30. april er der havevandring og har vil udfordringen med rotter være skarpt i fokus. Bestyrelsen har efter vedtægterne ret til at få adgang til haverne. Særligt er det vigtigt at få fjernet/sikret fødekilder. Der er tæt dialog med Kolding kommunes rottebekæmpelse, der også har sat fælder op.

Haverne 9, 18, 36 og 48 har fået nye lejere. En have er sat til salg, have 44. Den udbydes først til de, der står på venteliste. Den er umiddelbart udbudt til salg for 25.000 kr.

Generalforsamlingens deltagere gav udtryk for at være godt informeret af bestyrelsen det seneste halve år og kvitterede for dette. Det er en opmærksomhed for bestyrelsen at medlemmerne oplever at være opdaterede på hvad der sker i foreningen.

Afslutningsvist en opfordring fra formanden og den nuværende bestyrelse til generalforsamlingens medlemmer om at bakke op om genvalg af både Marie og Victor.

Formandens beretning blev efter god debat godkendt med applaus.

**5. Fremlæggelse af regnskab**

Regnskabet for 2022 blev fremlagt for generalforsamlingen. Regnskabet er godkendt af de 2 valgte revisorer. Regnskabet er udsendt som bilag samtidigt med indkaldelse til generalforsamlingen.

Marie gennemgik det reviderede regnskab, der efterfølgende blev godkendt af generalforsamlingen.

Gennemgangen er et supplement til det regnskab, omfattende de første 9 måneder af 2022, der blev gennemgået og godkendt på den ekstraordinære generalforsamling i efteråret 2022.

I gennemgangen af regnskabet blev betaling af vand særligt fremhævet idet medlemmernes betaling af vand er sat op for at imødekomme de stigende priser og det stigende vandforbrug. I forhold til drøftelserne omkring vandrør, så står der i den eksisterende areallejekontrakt at vandrørene i jorden er Kolding Kommunes forpligtigelse og tilslutningerne over jord er haveforeningens forpligtigelse. Areallejekontrakten er ikke længere tidssvarende og Kolding kommune har et ønske om at opdatere denne når det er muligt. Med det som udgangspunkt er der indgået dialog med Kolding Kommune om en løsning. Det er bestyrelsens ønske at dette løses i løbet af det kommende år, evt. ved at se på en løsning i etaper.

**6. Indkomne forslag**

Bestyrelsen har ikke modtaget indkomne forslag til behandling på generalforsamlingen.

**7. Fastsættelse af kontingent samt gebyrer. Til Afstemning ved simpelt flertal.**

* Fastsættelse af kontingent foreslås at fastholdes på kr. 600,- for 2024.
* § 4.6 Påskrivning af lejekontrakt, foreslås fastholdt på 850,- for 2024.
* § 5.1 Indskud i foreningen, foreslås at fastholdes på 1100,- for 2024.
* § 5.6 Ventelistegebyr, foreslås at fastholdes på kr. 50,- for 2024.
* § 6.2 Fælles Opsparing til vandmålere, foreslås at fastholdes på 500,- for 2024.
* § 7.1 Rykkergebyr, foreslås fastholdt på 200,- for 2024.
* § 14.2 Bod for udeblivelse, foreslås fastholdt på 200,- for 2024.

Bestyrelsens indstilling blev enstemmigt vedtaget.

**8. Valg af Bestyrelsesmedlemmer for 2-årig periode.**

* Formand Pernille Kongstedt, Have 7, er valgt til 2024
* Kasserer Marie Stilborg, Have 28, er på valg i 2023 - genopstiller
* Næstformand Lars Jensen, Have 23, er valgt til 2024
* Bestyrelsesmedlem Lillian Kongstedt, Have 2, er valgt til 2024
* Bestyrelsesmedlem Viktor Jacobsen, Have 19, er på valg i 2023 - genopstiller

Der afvikles i 2023 valg af kasserer og et bestyrelsesmedlem. Marie genopstillede som kasserer og Victor som bestyrelsesmedlem. Begge blev enstemmigt valgt af generalforsamlingen.

**På valg Årligt**

* Bestyrelsessuppleant, er på valg i 2023 – pt. Victoria, have 9b
* Bestyrelsessuppleant, er på valg i 2023 – pt. Charlotte, have 1b

Patrick, have 18, og Victoria, have 9b, stillede op som bestyrelsessuppleanter og blev begge valgt, Patrick som førstesuppleant og Victoria som 2. suppleant.

Begge suppleanter inviteres med til bestyrelsesmøderne uden stemmeret, så de kan få indblik i bestyrelsens arbejde.

**10. Valg af 2 revisorer**

* Miriam, have 10 – genopstiller
* Helle, have 31 – genopstiller

De to nuværende revisorer genopstillede og blev begge genvalgt.

**11. Valg af revisorsuppleant**

Niels, have 26, er revisorsuppleant og genopstiller.

Niels blev genvalgt.

**12. Eventuelt**

Generalforsamlingen udtrykte både fuld opbakning og stor ros til bestyrelsen. Der har været mange store projekter at arbejde med udover den store indsats for at sikre ro, gennemsigtighed og ordentlighed i foreningen. Generalforsamlingen kvitterede for den store indsats.

Et medlem spurgte ind til reglerne omkring fastsættelse af rykkergebyrer jf. §7,1. Dette tager bestyrelsen med tilbage til yderligere afklaring.

**Således opfattet**

Tine Roos

Dirigent og referent

**Bestyrelsen for Haveforeningen Mosvig**

Pernille Kongstedt

Formand

Marie Stilborg

Kasserer

Lars Jensen

Næstformand

Lillian Kongstedt

Bestyrelsesmedlem

Viktor Jacobsen

Bestyrelsesmedlem

**Haveforeningen Mosvig**

Facebook: Haveforeningen Mosvig

Mail: mosvigkolonihave@outlook.dk

Tlf.: 42 56 94 00